钦定古今图书集成/明伦汇编/氏族典/第381卷 > 《廖用贤尚友录》 > 李燮
## 钦定古今图书集成/明伦汇编/氏族典/第381卷 > 《廖用贤尚友录》 > 李燮

按《后汉书李固传》：“固子燮，字德公。初，固知不免祸，乃
遣三子归乡里。时燮年十三，姊文姬谋豫匿之。有顷，
难作，文姬乃告父门生王成曰：‘君执义先公，有古人
之节。今委君以六尺之孤，李氏存灭，其在君矣’。”成乃
将燮入徐州界，令变姓名，为酒家佣。而成卖卜于市，
各为异人，阴相往来。燮从受学，酒家异之，意非恒人，
以女妻之。十馀年，梁冀既诛，诏求固后，燮乃还乡里，
姊弟相见，悲感傍人。后成卒，燮以礼葬之，每四节为
设上宾之位祠焉。燮后征拜议郎，灵帝时，迁河南尹。
先是，颍川甄邵谄附梁冀，为邺令。有同岁生得罪于
冀，亡奔邵，邵伪纳而阴以告冀，冀即捕杀之。邵当迁
为郡守，会母亡，邵且埋尸于马屋，先受封然后发丧。
邵还至洛阳，燮行途遇之，使卒投车于沟中，笞捶乱
下，大署帛于其背曰：“谄贵卖友，贪官埋母。”乃具表其
状，邵遂废锢终身。燮卒，人感其世忠正，咸伤惜焉。